google/wiki40b huggingface dataset:
Heaven (film)

Handling

En engelsk kvinne som bor i Italia tar loven i egne hender for å straffe bakmennene, etter at mannen hennes har dødd av en overdose. Hun gjennomfører et bombeangrep som dreper fire uskyldige mennesker, og flykter senere sammen med en ung politimann som blir forelsket i henne.
Konsumentteori

Matematisk løsning

Innen konsumentteorien vil en nyttefunksjon vise konsumentens rangering av godene. Når den partielt deriverte til gode y av nyttefunksjonen delt på den partielt deriverte til gode x er lik prisforholdet mellom godene (pris vare y/pris vare x) så finner vi konsumentens valg av goder i forhold til hverandre. 

Vi må også ta høyde for at konsumentene har begrenset med midler å bruke på goder, dette er gitt ved inntekten. Budsjettbetingelsen gir oss begrensningene til konsumentens konsum.
Budsjettbetingelsen: 
Budsjettbetingelsen er da inntekten (M) = utgifter, hvor utgiftene er fordelt på 2 goder, y og x. Da har vi prisen av vare y ganget med kvantumet + tilsvarende med godet x.

Løsning ved Lagranges metode

Å finne konsumentenes optimale godekombinasjon kan også gjøres ved hjelp av Lagranges metode hvor vi har nyttefunksjonen gitt budsjettbetingelsen som bibetingelse.

Grafisk løsning

I et kryssdiagram med vare 1 og vare 2 langs aksene finner vi konsumentens optimale godekombinasjon der hvor indifferenskurven tangerer budsjettbetingelsen.
Yangjiang

Yangjiang (kinesisk: 阳江; pinyin: Yángjiāng) er en by på prefekturnivå i provinsen Guangdong ved Kinas kyst mot Sørkinahavet. 
Befolkningen anslås (2004) til 2 628 000 innbyggere.

Samferdsel

Kinas riksvei 325 (Guangnan-veien) løper gjennom området. Den fører vestover fra Guangzhou i Guangdong til Nanning til den autonome region Guangxi.

Økonomi

Av stor betydning for prefekturets økonomi er kniver, lakk, soyabønner og fiskeri. Seksti prosent av den kinesiske produksjon av kniver finner sted i Yangjiang, og åtti prosent av eksporten av slike varer. Produksjonen av drager er en tradisjon i prefekturet som går tilbake til 600-tallet. 
Det svært store Yangjiang kjernekraftverk er under bygging (2009) i Dongping i Yangdong fylke i byprefekturet. Da byggingen startet i desember 2008 var dette det så langt største kjernekraftverkprosjektet i Folkerepublikken Kinas historie. Effekten vil etter planene bli 2.000 MW.

Lang strand

Byprefekturet er kjent for sølvstranden Ten Li på øya Hailing. Den er på 7,4 km, og skal dermed være verdens lengste sandstrand.
Mesomphaliini

Utseende

Nokså små (5-7 millimeter), bredt ovale, flate, blanke, gjerne gul- eller rødaktige bladbiller. Hodet er ganske lite men godt synlig ovenfra, antennene forholdsvis korte. Kroppsformen er oval. Pronotum er mye bredere enn langt, rundet, dekkvingene rundede og hvelvede uten punktrader. Beina er nokså korte. Noen har en opphøyd knøl foran på dekkvingene.

Levevis

Arten elever på ulike tofrøbladete planter, mange på vindelfamilien.

Utbredelse

Gruppen er utbredt i varme områder av den Nye verden, én art går nord til det sørligste Canada.
Maxime i Bergen

Maxime i Bergen er et utested i Bergen, som er kjent for Maxime-drapet. Utestedet åpnet på begynnelsen av 1990-tallet og hadde også funksjon som teater og revy-scene når det ikke var nattklubbdrift. 14. desember 1991 ble en dørvakt drept og flere andre såret etter at en person løsnet flere skudd i døren.
Utstedet gikk konkurs i 2004 på grunn av sterk konkurranse, men ble startet opp igjen og drives i dag av Sølvi Rolland Murphy og Ole Bull Scene.
Bjærangfjorden

Bjærangfjorden (også skrevet Bjærangsfjorden) er en fjordarm av Skardfjorden i Meløy kommune i Nordland. Fjorden strekker seg 9,5 kilometer østover til Bjærangen i bunnen av fjorden.
Fjorden har innløp mellom grendene Saura i nord og Halsosa i sør. Andre grender innover i fjorden er Oldra og Kjelddal på nordsiden.
Fv452 går langs de indre delene og på nordsiden av fjorden.
Rømåsen

Rømåsen er et stort hytteområde beliggende 3-4 km sør for Sjusjøen sentrum i Ringsaker kommune. Rømåsen ligger 800 moh., 17 km fra Lillehammer. Tidligere utmarks- og seterområde. Grunneier er Ringsaker Allmenning.
På Rømåsen ligger Sjusjøen skisenter, Natrudstilen, med nytt alpinanlegg og helårs skistadion for langrenn, der det arrangeres world cup renn. Rømåsen er tilknyttet det store skiløypenettet i Sjusjøenområdet.
Rømåsen seter (sommerdrift ca. 1820 til ca. 1950) har servering av tradisjonsmat hele sommeren og i påsken. "Liv på Rømåssetra" er et kulturarrangement som holdes hvert år i månedsskiftet juli-august.
Sätra brunn (spa)

Sätra brunn er et spa nær feriestedet Sätra brunn i Sala kommune, på grensen mellom Fläckebo og Kila i Västmanlands län i Sverige, som ble åpnet i 1700. Dermed er Sätra brunn et av Sveriges eldste helse spa. I anlegget er det hundre bygninger.
Sätra brunn er siden 2002 eid av Sätra Brunn økonomisk forening. Virksomheten består i hovedsak av konferanser, spa, om lag 130 rom og en restaurant in-house. I anlegget er det også en sommerkirke. På brønnområdet er også flere entreprenører som leies i huset som ikke brukes i virksomheten. Dette er, for eksempel, kunst og håndverk, sommerkafé, en veterinær med urtemedisin, kunstgalleri, museum og nettbutikk for interiørdetaljer. Gjennom årene, en kulturliv har skapt rundt Sätra brunn. De ansatte har organisert, blant annet, en kabaret i 1990-årene, og i dag er organisert regelmessig sommerpub, konserter, historiske turer og markeder. Sätra brunn har i mange år vært et populært reisemål for å feire sankthans.
Kirkehamn

Kirkehamn, også skrevet Kirkehavn, er en uthavn og ansees som hovedsted på øya Hidra i Flekkefjord kommune i Vest-Agder. Stedet ligger i et innelukket havneområde vest på Hidra. Hidra kirke, en åttekantet og korsformet kirke fra 1854, er godt synlig i innseilingen fra havet. Bygningsmiljøet som ligger langs sjøen er stort sett godt ivaretatt. Sett under ett inneholder hele Kirkhavn godt bevarte kulturminner i form av bebyggelse, steingjerder, forstøtningsmurer og rydningsrøyser. 
Stedet har lang historie med fiske og sjøfart. Bosettingsfunn fra steinalder er påvist i torvlag ute i havnebassenget. 
Kirkehavn er klassifisert som et spesielt verneverdig område i Vest-Agder.
Stifjorden

Stifjorden (også skrevet Stigfjorden) er en fjord i Dønna og Nesna kommune i Nordland. Fjorden ligger mellom øyene Dønna i vest og Tomma i øst og strekker seg 13 kilometer sørøstover til de ytre områdene av Ranfjorden. Fjorden har innløp mellom Nordøyneset på Dønna i vest og Kervan på Tomma i øst. I sør går fjorden mellom øyene Løkta i vest og Hugla i øst. Mellom Løkta og Dønna går Skipfjorden sørover.
Fv186 går langs vestsiden av fjorden på Dønna, blant annet gjennom Dønnes.
Ved det nordlige innløpet grenser den til Tomfjorden i nordøst, Nordåsværfjorden i nord og Søråsværfjorden i vest.
Frank Wathne

Liv og arbeid

Frank Wathne var omkring 1919 elev ved Karl Holters malerskole, samtidig som har arbeidet ved Dreyers litografiske anstalt i Stavanger.   I 1922-23 var han elev av Emanuel Vigeland ved Statens håndverks- og kunstindustriskole i Oslo.  Han hadde et studieopphold i Dresden i 1928-29, og også flere studieopphold i Paris (1938,1952,1975).   
Maleri av Wathne ble vist på en lang rekke separatutstillinger og kollektivutstillinger, hovedsakelig i hjembyen Stavanger. Han er i dag representert med bilder i Stavanger Faste Galleri, Bergen Billedgalleri og Haugesund Billedgalleri.  Han er også innkjøpt av Riksgalleriet, Norges kulturråd og Utenriksdepartementet.  I tillegg har Wathne laget bokillustrasjoner.
I Forsand kirke er malerier rundt prekestolen laget av Wathne i 1931.
Under krigen tegnet Frank Wathne en serie med julekort som Åsmund S. Lærdal forlag i Stavanger ga ut julen 1941.  Kortene viste nisser med røde nisseluer, norske flagg og teksten God norsk jul.  Også andre kjente kunstnere, som Kjell Aukrust, Thorbjørn Egner, Vigdis Rojahn og Ulf Aas laget tilsvarende kort.  Okkupasjonsmakten betraktet motivene som hån og provokasjon, og kortene ble umiddelbart forbudt.  Også bruken av nisseluer ble fra og med 26. februar 1942 forbudt.  Julekortene ble populære på svartebørsen. 
Billedhuggeren Hugo Wathne er sønn av Frank Wathne. 
Stavanger Kunstforening hadde en minneutstilling for Frank Wathne fra 17. november til 15. desember 2002, med malerier, tegninger og illustrasjoner.
Sentralt stedsnavnregister

Sentralt stedsnavnregister (SSR) er Norges nasjonale register for skrivemåten av stedsnavn i offentlig bruk. Registret vedlikeholdes av Kartverket i henhold til § 10 i lov om stadnamn. 
Stedsnavn og navneform som vises på digitale og analoge kart, samt nettjenester som yr.no stammer fra SSR-data.  
Det er Kartverket selv som har ansvaret for å formidle dataene. Fra mars 2013 er datagrunnlaget kostnadsfritt tilgjengelig for nedlastning. Oppslag i SSR kan gjøres i Kartverkets tjeneste Norgeskart.
Stedsnavn i de norske polarområdene fastsettes av Norsk Polarinstitutt, og finnes i databasen Stadnamn i norske polarområde.
Dokučaevbreen

Dokučaevbreen er en isbre Wohlthatmassivet i Dronning Maud Land. Breen er om lag tolv kilometer lang og ligger i den nordøstre delen av Humboldtfjella, der den strømmer i nordøstlig retning ut i Humboldtsøkket.
WordPress

Historie

Navnet WordPress ble foreslått av Christine Selleck, en venn av hovedutvikler Matthew Mullenweg. WordPress er den offisielle etterfølgeren til b2/cafelog.
Versjon 3.0 ble utgitt i juni 2010 og var en av de største utgivelsene i WordPress sin historie. Versjon 3.0 smeltet sammen WordPress MU (MultiUser) og «vanlig» WordPress til en enkeltutgave. WordPress.com bruker samme versjon som det er mulig å laste ned fra WordPress.org, men med en rekke tilpasninger og ekstrafunksjoner.
WordPress-utgivelser blir oppkalt etter kjente jazzmusikere (f.eks. Mingus). Versjon 1.5 som ble utgitt i midten av februar 2005 – kalt «Strayhorn» etter Billy Strayhorn – kom med en rekke nye egenskaper. En av disse var muligheten til å administrere statiske sider. Dette gjør det mulig å lage og administrere innholdssider utenfor den vanlige bloggkronologien. En annen egenskap er mal-/tema-systemet, som gjør det mulig for brukere å enkelt aktivere og deaktivere «skins» for sine sider. WordPress ble også utstyrt med en ny standardmal (kodenavn Kubrick etter avdøde Stanley Kubrick), designet av Michael Heilemann.
Etter at Six Apart forandret Movable Types lisensstruktur i 2004, ble WordPress et populært alternativ.

Tema

WordPresstema er filer som jobber sammen for å lage designet og funksjonaliteten du vil ha på en Wordpresside. Hvert tema kan være unikt, og tilbyr mange valg for eiere av nettsider om de raskt vil forandre utseendet på sin nettside. Det er lett å bytte og det finnes titusenvis av design å velge i mellom. De finnes både i gratis og betalte varianter, og det er mange nettsider med flotte design. Wordpress har også innebygd en temavelger, der man har tusenvis av gratis temaer å velge i mellom.
The Way Life Goes

The Way Life Goes er et musikkalbum med Øivind Elgenes, utgitt i 2004.
Cataniabukten

Cataniabukten (italiensk: Golfo di Catania) er en bukt i Det joniske hav på østkysten av den italienske øya Sicilia. Den er om lag 32 km lang og 8 km bred, og er avgrenset av Kapp Campolato i sør og Kapp Molini i nord. Den aktive vulkanen Etna ligger i nærheten av Cataniabukten, og elven Simeto munner ut i bukten sør for Catania.
Vozja

Vozja (russisk: Во́жа) er ei elv i Rjazan oblast i Russland. Den er ei høyre sideelv til Oka, og er 103 km lang.
Byen Rybnoje ligger ved Vozja.
Ved Vozja og sideelva Metsja beseiret i august 1378 den moskovittiske fyrsten Dmitrij Donskoj en mongolsk hær i slaget ved Vozja.
Jennifer Connelly

Personlig liv

Hennes første sønn, Kai, ble født i 1997, fra hennes forhold med fotografen David Dugan. Den 1. januar 2003, giftet Connelly seg med skuespiller Paul Bettany i en privat seremoni i Skottland. Dette parets første barn, Stellan, oppkalt etter deres venn, skuespiller Stellan Skarsgård, ble født samme år. Connelly fødte sitt tredje barn den 31. mai 2011, i New York City. Den 14. november 2005 var Connelly ambassadør for Amnesty International. Connelly dukket opp i en reklame som omhandlet det globale behovet for rent vann. Magasiner som Vanity Fair, Esquire og Los Angeles Times har rangert henne blant de vakreste kvinnene i verden.
Orden (biologi)

Orden er en kategori brukt i den biologiske systematikken;
en orden kan omfatte én eller flere beslektede familier, og én eller flere beslektede ordener sammenfattes som klasse.

Bruk av ordner i systematikken

Ordner er større enheter enn de mer kjente familiene. For dyregrupper som ikke er så godt kjente i detalj, slik som for eksempel insekter, utgjør ordnene lett kjennelige grupper slik som biller, sommerfugler og øyenstikkere. I botanikken har det vært liten allmenn aksept for klassifisering på ordens-nivå før med innføringen av APG III-systemet i 2009, som grupperte det før kjente plantefamiliene inn i fylogenetisk baserte ordner.
Hva som hører til og ikke hører til en orden bestemmes av en taxonom, det samme gjelder om en orden ansees som gyldig eller ikke. I noen grupper er det ingen enighet om inndelingen av organismer, med flere konkurrerende systematikker, mens andre andre ordner er nær universelt aksepterte og brukes av de fleste som jobber i feltet. I fylogenetisk nomenklatur brukes vanligvis ikke formalkategoriene i det hele tatt.
Det er ingen universelle regler å avgjøre hva som utgjør en orden, men ofte vil det være en viss konsistens innad i de forskjellige klassene. For eksempel representerer de fleste ordner av blomsterplanter og pattedyr grupper som oppsto i kritt. De tre ordnene av moderne amfibier oppsto i perm. Opprinnelsen til ordnene av insekter er derimot spredt over hele mesozoicum og med noen så langt tilbake som karbon.

Navn og ordstammer på ordner

Vitenskapelige navn for planteordener dannes ved at roten på typusslektens navn får endelsen -ales. Ordenen som omfatter rosefamilien og beslektede familier heter for eksempel Rosales, etter typeslekten Rosa. Underordener har endelsen -ineae.
I zoologien fins det ikke tilsvarende regler, selv om de fleste insektordener slutter på -ptera (gr. vinge) og mange virveldyrordener (særlig blant fugler og beinfisker) slutter på -formes (gr. formet som).
Nida (by)

Historie

Stedet ble omtalt allerede i dokumenter fra Den tyske orden fra 1429 og 1497 og bebyggelsen lå opprinnelig 2 km lenger sør. Da som nå er området hele tiden truet av bevegelige sanddyner, og byen ble flyttet til et litt mer beskyttet sted ved dagens beliggenhet i 1784. Inntil 1945 var byen en del av den tyske provinsen Øst-Preussen.
I 1874 ble det bygget et fyrtårn på Urbas-høyden. Dette ble ødelagt under andre verdenskrig, men gjenoppbygget i 1953 av de sovjetiske myndighetene.
Nobelpris-vinneren i litteratur, Thomas Mann bodde her om sommeren i årene 1930–1932. Hans sommerhus overlevde krigen og er i dag et kultursenter til ære for ham, med en liten utstilling relatert til Mann.
Etter andre verdenskrig var Nida en stille fiskerlandsby, men i 1970-årene ble det utviklet som et av flere feriesteder for myndighetene. Det var ikke fri adgang til området, og man måtte ha en invitasjon fra myndighetene for å kunne reise dit. Stedet ble derfor et lukket feriested for partieliten, myndighetene og industrien. Dette har i ettertid ført til at området har fått være i fred for husbygging og industrireising, og nå står fram som ganske jomfruelig. For å beskytte den sårbare naturen er det i dag restriksjoner på hvor mange besøkende området kan ta i mot, og nybygg kan bare reises hvor det har stått bygninger tidligere. Etter lokal standard er området dyrt, høye fergetakster fra Klaipeda bidrar også til å redusere tilreisingen.

Turisme

Om sommeren besøkes byen av rundt 50 000 turister, mest litauere, latviere, russere og tyskere. Stedet har en familieprofil.
Stedet har de største sanddyner i Europa, et stort solur (som nå er delvis ødelagt av storm), et fiskermuseum, galleri, ravmuseum og en nygotisk kirke fra 1888.
Nida strand deltar i Blue Flag-programmet.
The Amazing Race 1

The Amazing Race 1 var den første sesongen av den amerikanske serien The Amazing Race. Den første sesongen fulgte elleve lag, alle bestående av to personer med en eksisterende relasjon, i et kappløp rundt om i verden. Hovedpremien i konkurransen er 100 000 USD. 
Sesongen hadde premiere 5. september 2001. 
Advokatene og bestevennene Rob Frisbee og Brennan Swain ble de aller første vinnerne av The Amazing Race.

Produksjon

Den første sesongen av The Amazing Race strakk seg 56 000 km gjennom ni land på fire kontinenter i løpet av 39 dager. Zambia, Frankrike, Tunisia og Kina var noen av landene som ble besøkt. I tillegg, kunne ytterligere to land til ha blitt besøkt i løpet av sesongen; Botswana og Vatikanstaten. I den andre etappen, kunne lagene dra til Botswana i forbindelese med en veivalgsoppgave, men ingen av lagene valgte å gjennomføre den oppgave. Botswana ble senere besøkt i sesong 7. I den sjette etappen, kunne lagene besøke Vatikanstaten i forbindelse med en snarveisoppgave, men ingen av lagene valgte å gå etter snarveisledetråden. Innspillingen av sesongen ble rammet av flere forsinkelser, deriblant en flystreik i Roma og en sandstorm i Tunisia. Sistnevnte tvang lagene til å starte den sjette etappen i byen Gabès, istedenfor i Saharaørkenen som var den opprinnelige planen. 
Andre aspekter av filmingen var unik for den første sesongen av serien. I begynnelsen av enkelte etapper, delte programleder Phil Keoghan ut ledetråden til lagene. I tillegg, tok han bare i mot det siste laget til hvert pitstopp, mens de andre lagene ble tatt i mot av lokale representanter. Pitstopp-matten i hver etappe hadde en lokal design; påfølgende sesonger har hatt en type mattedesign gjennom hele løpet. Rutemarkørene i denne sesongen var merket med et gult og hvitt flagg, mens de påfølgende sesongene var merket med gult og rødt flagg.
Reiseruten for denne sesongen var planlagt slik at de tre siste lagene ville nå målstreken. Men Joe og Bill var så langt bak de andre lagene, at de ikke hadde mulighet til å ta de igjen og fikk ikke fullført kappløpet. I den trettende og siste episoden, holdt Joe og Bill fortsatt på med etappe 12 mens de andre lagene var i New York. Etter at Joe og Bill hadde gjennomført teppekastoppgaven i Alaska, ble de informert om at kappløpet var over og at Rob og Brennan hadde vunnet.

Casting

Elleve lag deltok i den første sesongen av The Amazing Race, alt fra bestevenner til par, og et mor- og datterlag. Kevin & Drew gjorde en opptreden i sesong 8, der de delte ut ledetråd ved en pølsebod i New York. De deltok igjen, sammen med Joe & Bill, i den første All-Star-sesongen, der lag fra den første til den tiende sesongen deltok for andre gang.
Ekeberg skoles musikkorps

Ekeberg skoles musikkorps ble stiftet i 1957 og har tilhørighet på Ekeberg skole ved Ekebergsletta i Oslo.

Medlemmer

I 2006 var det mellom 60 og 70 medlemmer fordelt på hovedkorps, juniorkorps, aspirantkorps og drilltropp. I 2007 og 2008 økte medlemstallet til mellom 80-90 for så fra høsten 2008 å synke til rundt 60 igjen.
I 2012 består korpset av hovedkorps hvor musikalsk leder er Martin Olsen, samt både juniorkorps og aspirantkorps som ledes av Ingvill Starberg.
Korpsets medlemmer går på skolene i distriktet som Ekeberg, Ryenberget og Brannfjell.

Jubileum

I 2007 feiret korpsets 50-årsjubileum med blant annet jubileumstur til Portugal og mange andre arrangementer.

Foreldreinnsats

I et korps trenger man inntekter og dette fordrer en viss foreldreinnsats i form av jobb på loppemarked, 17. mai-arrangement og som parkeringsvakt på Ekebergmarkedet og AmCar-treffet

Det kan høres mye ut, men dugnadene er både morsomme og sosiale og man blir kjent med mange på tvers av aldersgruppe til egne barn. Innsatsen begrenser seg også til få, men store arrangementer så foreldreinnsats i et korps er mye mindre enn f.eks idretten hvor man kanskje hver eneste helg må kjøre til/fra kamp, og man har kioskvakter, utdeling av brosjyrer etc.
Tangenelva (Enebakk)

Tangenelva renner fra Våg (126 moh) til Mjær (110 moh) i Ytre Enebakk. Elvas lengde er om lag en kilometer. Det har tidligere vært minst to sagbruk langs elva, og det er i dag anlagt en kulturpark i området.
Søndre Helgeland

Søndre Helgeland var en valgkrets i Nordlands amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Søndre Helgeland valgte således én representant og én personlig vararepresentant.
Valgkretsen Søndre Helgeland bestod av herredene Bindalen, Brønnø/Brønnøy, Vik, Vega, Velfjorden, Tjøtta, Vevelstad i 1918, Nordvik i 1918, Stamnes, Alstahaug, Leirfjord fra 1915 og Herø/Herøy med rundt 24 000 innbyggere og 11 000 stemmeberettigede etter innføringen av kvinnelig stemmerett.
Salmi

Salmi (russ.: Салми, finsk: Salmi, eldre svensk: Salmis) er en kommune i Pitkjaranta (finsk: Pitkäranta) rajon i russisk Karelia. Kommunen ligger ved innsjøen Ladoga. Antall innbyggere er rundt 3&503&3800&3 800. 
Før 1944 var Salmi en finsk kommune i Viborgs län. I 1939 var antall innbyggere i kommunen 3&504&14167&14 167, de fleste av dem ortodokse.
Den russiske kommunen Salmi stemmer ikke helt overens med den tidligere finske kommunen.
Povel Nicolay Paus

Karriere

Han ble cand.med. ved Universitetet i Oslo i 1963 og ble dr.med. samme sted i 1973. Han ble godkjent som spesialist i indremedisin i 1980, i nyresykdommer i 1981 og i hjertesykdommer i 1985.
Han tjenestegjorde som løytnant i Hæren 1965–1966 og var stipendiat i biokjemi ved Universitetet i Oslo 1966–1971, prosektor ved Odontologisk institutt for mikrobiologi ved Universitetet i Oslo 1971–1973 og forskningstipendiat ved University of California, San Diego med stipend fra NAVF, NATO og National Institutes of Health 1973–1974. Tilbake i Norge var han assistentlege, konstituert reservelege og reservelege ved Rikshospitalet og Ullevål sykehus i perioden 1974–1986. Han var deretter reservelege og overlege ved Sentralsykehuset i Akershus fra 1986.
Han var sjeflege ved Sentralsykehuset i Akershus 1992–1995. Han var deretter klinikksjef ved medisinsk klinikk ved Ullevål universitetssykehus 1995–1999 og forskningsdirektør ved Ullevål universitetssykehus fra 2000.
Han var formann for Norsk indremedisinsk forening 1988–1991 og var president for Scandinavian Society for the Study of Diabetes 1991–1992. Han var formann for medisinsk fagråd i Norges diabetesforbund fra 1992 og medlem av landsstyret i Den norske lægeforening 1990–1991.

Bakgrunn

Han er sønn av tannlege Povel Nicolay Paus og barnebarn av industrilederen Augustin Paus. Han er gift med biokjemikeren, professor dr.philos. Elisabeth Kirsten Paus (f. Kielland), og har tre barn, herunder immunologen Didrik Paus.
Eddie August Schneider

Bakgrunn

Eddie Schneiders far var Emil August Schneider (1886-1955), en bankmann og eiendomsmegler født i Tyskland. Hans mor, Inga Karoline Eldora Pedersen (1882-1927) var født i Farsund. Familien flyttet fra Manhattan til Red Bank i New Jersey og så til Jersey City i 1920. Eddie ble uteksaminert fra Dickinson High School i Jersey City i 1927, samme år som hans mor døde. 
Etter morens død besøkte han farens slektninger i Bielefeld i Tyskland og morens slektninger i Farsund. I Tyskland fikk Eddie en tur med et fly og etter det ble flyvning hans store lidenskap.